SA i koya tale oqo na i kuri ni takitaki mai vei Vuniwai Epeli Nailatikau ka tiko mai Glenwood, Arkansas e na vanua levu o Amerika e na gauna oqo.
E na noqu wavokiti Mereke tiko qo, au sotava talega eke na i yaloyalo bvata ga au raica mai Viti oya na veimataqali tauvimate, na levulevu sivia ka ra vakalevu o ira na lewenivanua yago loaloa. Sa rauta me ra levulevu sivia ka ni tu na veimataqali kakana kei na kena wai ni gunu e na kena veimataqali ka ra volitaki tu e na vei kona ni taoni. Au a qiriti mai na veivanua e lomai Mereke me bau rawa ni sikovi ira ena vuku ni nodra tauvi mate.
Me vaka na ka e da dau cavuta wasoma, ni Kalou qo e Kalou levu. Se mani vakacava na noda duidui ni veimata tamata se draki ni bula vakacava o sotava tiko keina tuvaki ni vakasama cava o vakasamataka tiko ena sega ni veisautaka vakadua na dina.
E sega ni dua e na vuravura qo se lomalagi me na saqata na dina ni vosa ni Kalou ka ni volai tu vakamatata e na nona i Vola Tabu na Kalou na dauniveibuli ka buli keda e na 2 Timoci 3: 12 Ia, ko ira kecega era via lotu dina vei Karisito era na vakacacataki.
E na 2 Timoci 3: 16 Sa i koya na Kalou s avakavuna nai Vola Tabu kecega, a sa yaga oqo me i vakavuvuli, me vunauca na ca, me ia kina na veivaakdodonutaki, me ia kina na vakatavuvuli e na ka e dodonu.
2 Timoci 3: 17 Me yaco kina na tamata ni Kalou me vakarau ni sa vakarautaki kina i valavala vinaka kecega. E matata sara tu ga vakavinaka na veilawa e dodonu me da muria na tamata ka me kua na beci lewa. Na vosa ni Kalou sa vakaraitaka sara ga na veika e dodonu me da muria na tamata, ni o butu cala ga o na sotava na leqa ka tiko e na Vunau ni Soro 26: Ni tabu na matakau, me nanumi na siga ni vakaccecegu, Sa na cudruvi ira na talaidredre, sa yalataki na ka vinaka vei ira na talairawarawa. Sa na lomani ira na Kalou era veivutuni mai.
Tiko mai na Lekutu: 28 Sa tukuni nai soro kecega. Sa kena i balebale ni lotu e dodonu me nona i tavi me vakarautaki na tamata ka sega ni politiki, oya me soli vei Sisa na ka sa nei Sisa kei na ka e nona na Kalou me soli vua na Kalou.
Oya gona na vuna au sa dau vakadreta tiko vei keda ni da sega ga ni vakamuria na kakana e vakaraitaka na Kalou me da na vakayagataka, e sa da na tauvimate kina. Ni sa yacovi keda na tauvimate, sa na yaco me cakacaka kece eda cakava e sa na takavi mate ka yaco mo sega ni kila na ka e dodonu mo cakava.
Vei keda na veiliutaki e na veimata lotu e dodonu mo nanuma tiko ni Vola Tabu e da wilika tiko qori e na veisiga e tukuna tiko na kakana e dodonu mo kania kei na wai e dodonu mo gunuva. 1 ni Koronica 10: 31 O koya ga se dou kana se dou gunu, se cava ga na ka dou sa kitaka, dou kitaka kecega me vakarokorokotaki kina na Kalou.
Sa matata sara tu ga vakasigalevu ni veika kece e da kania se gunuva me vakarorokotaki kina na Kalou. Oya saraga na i vola dusidusi levu me da muria na tamata e na gauna qo.
Vei kemuni na veiliuliu ni lotu mai Viti, na kena vuavuai vinaka kei na bula savasava ni noda vanua e sa vakatau saraga vei keda, oya e na noda kania na kakana e dodonu ga mo kania kei na wai e dodonu mo gunuva e na qai basika kina mo na cakava na ka e dodonu ka laki donu kina na vanua, s ana qai yaco me sobu mai na veivakalougatataki ni Kalou
Na politiki e sega ni mai cakacaka e dodonu me vakaitavi kina na lotu, oya na cakacaka ni tamata yadua, na vuvale, na i tikotiko kei na matanitu. Na tamata yalosavasava ga e na taukena na vanua.
Na vuaviri esa yaco oti vakatolu e a oka kina na lotu en anona vakaitavi tiko, e yaco na mate ka vakatara na Kalou me yaco na veika oqo ka me rawa ni da vuli mai kina. Ia, eda sega ni vuli rawa mai kina.
Ni sega ni veisau na i tovo ni noda kana se gunu e na cala tu ga na veika e da cakava. E da na bulataka ga na ka e da kania. Ni da kana lewe ni manumanu tiko eda i tovo vaka manumanu. Io nanuma ni vakarau vakamatei na manumanu e dau rarawa. Na dra ni manumanu e tiko kina na cudru, ia na dra ga qori eda kania tiko e na vakavuna tiko mo dau cudrucudru.
O koya gona au via vakadreta tale kina me da kua wale ga ni vunau me da bulataka saraga na i vunau ni Kalou.
Me da nanuma vinaka ni sa vakamuri na i vakaro ni Kalou, e na bula vinaka na yago, na vakasama kei na yago, ka sa na yaco me taucoko na bula ka sega ni vakatikina walega, e dodonu me na 100 na pasede ni sa vakamuri vinaka na i vakaro ni Kalou. Ia, na dina ga qori e na qai sereki keda. Ia sa dodonu me da vuku ka yalomatua me rawa ni da muria vinaka tiko na ka e vinakata na Kalou me da cakava.
Ni kalougata tiko, me yacova na noda na veibulagoci tale.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn